FI Euroopan unionin virallinen lehti CE 109/1

Neuvoston 19 päivänä huhtikuuta 2007 vahvistama

YHTEINEN KANTA (EY) N:o 7/2007,

Euroopan parlamentin ja neuvoston direktiivin 2007/…/EY antamiseksi neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista

(ETA:n kannalta merkityksellinen teksti)

(2007/C 109 E/01)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen,

ottavat huomioon Euroopan talous- ja sosiaalikomitean lausunnon (1),

noudattavat perustamissopimuksen 251 artiklassa määrättyä menettelyä (2),

sekä katsovat seuraavaa:

(1) Komission 28 päivänä tammikuuta 2005 antamassa elohopeaa koskevaa yhteisön strategiaa käsittelevässä tiedonannossa tarkastellaan kaikkia elohopean käyttökohteita ja päädytään katsomaan, että olisi asianmukaista ottaa käyttöön yhteisön tasoisia tuotteitten markkinoille saattamiseen liittyviä rajoituksia, jotka koskevat tiettyjä elohopeaa sisältäviä muita kuin sähköisiä tai elektronisia mitta- ja valvontalaitteita; kyseiset laitteet muodostavat tärkeimmän elohopeatuoteryhmän, johon ei vielä ole kohdistettu yhteisön toimia.

(2) Rajoittamalla elohopeaa sisältävien mittalaitteiden saattamista markkinoille estettäisiin elohopean pääsy jätevirtaan, mikä puolestaan olisi hyödyllistä ympäristön ja ajan mittaan myös ihmisten terveyden kannalta.

(3) Kun otetaan huomioon rajoitusten tekniseen ja taloudelliseen toteutettavuuteen liittyvät seikat, vaikuttaa mitta- ja valvontalaitteita koskevien käytettävissä olevien tietojen perusteella siltä, että välittömät rajoitukset olisi kohdistettava vain niihin mittalaitteisiin, jotka on tarkoitettu myytäväksi yleisölle sekä erityisesti kaikkiin kuumemittareihin.

(4) Yli 50 vuotta vanhojen elohopeaa sisältävien mittalaitteiden maahantuonti koskee joko antiikkiesineitä tai kulttuuriesineiden viennistä 9 päivänä joulukuuta 1992 annetussa neuvoston asetuksessa (ETY) N:o 3911/92 (3) tarkoitettuja kulttuuriesineitä. Tällainen kauppa on määrältään rajallista eikä muodostane riskejä ihmisten terveydelle eikä ympäristölle, eikä sitä tulisi näin ollen rajoittaa.

(5) Nykyään elohopeailmanpainemittareita valmistetaan vain muutamassa pienessä erikoistuneessa liikeyrityksessä, ja niitä myydään yleisölle pääasiassa koriste-esineinä. Näiden ilmanpainemittareiden markkinoille saattamisen osalta olisi säädettävä ylimääräisestä siirtymäajasta, jotta niiden valmistajat pystyvät mukauttamaan liiketoimintansa rajoituksiin ja siirtymään elohopeaa sisältämättömien ilmanpainemittareiden tuotantoon.

(6) Ympäristöön pääsevän elohopean määrän minimoimiseksi ja sen varmistamiseksi, että ammattimaisessa ja teollisessa käytössä vielä jäljellä olevista elohopeaa sisältävistä mittalaitteista, erityisesti terveydenhuoltoalalla käytettävistä verenpainemittareista, luovutaan vähitellen, komission olisi tehtävä selvitys teknisesti ja taloudellisesti käyttökelpoisten luotettavien ja turvallisempien vaihtoehtojen saatavuudesta. Terveydenhuoltoalalla käytettävien verenpainemittareiden osalta olisi kuultava lääketieteen asiantuntijoita sen varmistamiseksi, että erityissairauksien diagnosoinnin ja hoidon asettamat tarpeet otetaan riittävällä tavalla huomioon.

(7) Tällä direktiivillä olisi rajoitettava vain uusien mittalaitteiden saattamista markkinoille. Rajoitusta ei siksi pitäisi soveltaa laitteisiin, jotka ovat jo käytössä tai joita myydään käytettyinä.

(8) Erot jäsenvaltioiden laeissa ja hallinnollisissa määräyksissä, jotka koskevat elohopean käytön rajoittamista eri mitta- ja valvontalaitteissa, voivat luoda esteitä kaupalle ja vääristää kilpailua yhteisössä, minkä vuoksi niillä voi olla välitöntä vaikutusta sisämarkkinoiden toteutumiseen ja toimintaan. Siksi vaikuttaa tarpeelliselta lähentää mitta- ja valvontalaitteita koskevia jäsenvaltioiden lakeja ottamalla käyttöön elohopeaa sisältäviä tuotteita koskevia yhdenmukaistettuja säännöksiä ja huolehtia näin sisämarkkinoiden toimivuudesta sekä varmistaa ihmisten terveyden ja ympäristön suojelun korkea taso.

(9) Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettua neuvoston direktiiviä 76/769/ETY (4) olisi muutettava vastaavasti.

(10) Tätä direktiiviä olisi sovellettava rajoittamatta sen työsuojelun vähimmäisvaatimuksia koskevan yhteisön lainsäädännön soveltamista, joka sisältyy toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY (5) sekä siihen perustuviin erityisdirektiiveihin, erityisesti työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettuun neuvoston direktiiviin 98/24/EY (6).

(11) Paremmasta lainsäädännöstä toimielinten välillä tehdyn sopimuksen (7) 34 kohdan mukaisesti jäsenvaltioita kannustetaan laatimaan itseään varten ja yhteisön edun vuoksi omia taulukoitaan, joista ilmenee mahdollisuuksien mukaan tämän direktiivin ja kansallisen lainsäädännön osaksi saattamisen toimenpiteiden välinen vastaavuus, ja julkaisemaan ne,

OVAT ANTANEET TÄMÄN DIREKTIIVIN:

1 artikla

Muutetaan direktiivin 76/769/ETY liite I tämän direktiivin liitteen mukaisesti.

2 artikla

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään … (8). Niiden on ilmoitettava tästä komissiolle viipymättä.

Jäsenvaltioiden on sovellettava näitä säännöksiä … (9) alkaen.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.

3 artikla

Tämä direktiivi tulee voimaan päivänä, jona se julkaistaan Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty, Euroopan parlamentin puolesta Puhemies … Neuvoston puolesta Puheenjohtaja …

(1) EUVL C 318, 23.12.2006, s. 115.

(2) Euroopan parlamentin lausunto, annettu 14. marraskuuta 2006 (ei vielä julkaistu virallisessa lehdessä), neuvoston yhteinen kanta, vahvistettu 19. huhtikuuta 2007, ja Euroopan parlamentin kanta, vahvistettu … (ei vielä julkaistu virallisessa lehdessä).

(3) EYVL L 395, 31.12.1992, s. 1, asetus sellaisena kuin se on viimeksi muutettuna asetuksella (EY) N:o 806/2003 (EUVL L 122, 16.5.2003, s. 1).

(4) EYVL L 262, 27.9.1976, s. 201, direktiivi sellaisena kuin se on viimeksi muutettuna komission direktiivillä 2006/139/EY (EUVL L 384, 29.12.2006, s. 94).

(5) EYVL L 183, 29.6.1989, s. 1, direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

(6) EYVL L 131, 5.5.1998, s. 11.

(7) EUVL C 321, 31.12.2003, s. 1.

(8) Yksi vuosi tämän direktiivin voimaantulopäivästä.

(9) 18 kuukautta tämän direktiivin voimaantulopäivästä.

LIITE Lisätään direktiivin 76/769/ETY liitteeseen I kohta seuraavasti: ”19a Elohopea CAS No 7439-97-6 1. Ei saa saattaa markkinoille: a) kuumemittareissa; b) muissa mittalaitteissa, jotka on tarkoitettu myytäväksi yleisölle (esim. painemittarit, ilmanpainemittarit, verenpainemittarit, muut lämpömittarit kuin kuumemittarit). 2. Edellä olevan 1 kohdan b alakohdan rajoitusta ei sovelleta: a) mittalaitteisiin, jotka ovat yli 50 vuotta vanhoja … (1); tai b) ilmanpainemittareihin (lukuun ottamatta a alakohdassa tarkoitettuja ilmanpainemittareita) ennen … (2). 3. Komissio tekee … (2) mennessä selvityksen teknisesti ja taloudellisesti käyttökelpoisten, luotettavien ja turvallisempien vaihtoehtojen saatavuudesta elohopeaa sisältävien verenpainemittareiden ja muiden terveydenhuollossa ja muussa ammattimaisessa ja teollisessa käytössä olevien mittalaitteiden osalta. Tämän selvityksen pohjalta tai heti, jos komissio saa uutta tietoa verenpainemittareiden ja muiden elohopeaa sisältävien mittalaitteiden luotettavista turvallisemmista vaihtoehdoista, komissio laatii tarvittaessa säädösehdotuksen 1 kohdassa tarkoitettujen rajoitusten ulottamisesta koskemaan verenpainemittareita ja muita terveydenhuollossa ja muussa ammattimaisessa ja teollisessa käytössä käytettäviä mittalaitteita niin, että elohopean käytöstä mittalaitteissa luovutaan vähitellen aina kun se on teknisesti ja taloudellisesti toteutettavissa.” (1) Tämän direktiivin voimaantulopäivä. (2) Kaksi vuotta tämän direktiivin voimaantulopäivästä.